**Yingluck Shinawatra** ([jîŋ.lák tɕʰīn.ná.wát], thaiksi ยิ่งลักษณ์ ชินวัตร, RTGS: Yinglak Chinnawat, s. 21. kesäkuuta 1967) on thaimaalainen yritysjohtaja ja poliitikko. Hän on toiminut muun muassa thaimaalaisen teleoperaattorin Advanced Info Servicen (AIS) toimitusjohtajana 2002–2006. Vuoden 2011 parlamenttivaaleissa Yingluck oli Pheu Thai -oppositiopuolueen pääehdokas ja hän johti puolueen murskavoittoon. Uusi parlamentti valitsi Yingluckin 5. elokuuta 2011 Thaimaan pääministeriksi ja kuningas vahvisti hänen nimityksensä 8. elokuuta. Yingluck on Thaimaan ensimmäinen naispääministeri.

Yingluckin pääministerikausi päättyi 9. joulukuuta 2013, kun Yingluck hajotti parlamentin alahuoneen. Hän toimi sen jälkeen virkaatekevänä pääministerinä uuden hallituksen nimitykseen asti. Perustuslakituomioistuin kuitenkin erotti Yingluckin tehtävästään 7. toukokuuta 2014, ja uudeksi virkaa tekeväksi pääministeriksi nousi varapääministeri Niwattumrong Boonsongpaisan.

Yingluckin veli on Thaimaan entinen pääministeri Thaksin Shinawatra.

Yksityiselämä
-------------

Yingluck on suorittanut politiikan ja julkishallinnon loppututkinnon Chiang Main yliopistossa ja julkishallinnon loppututkinnon Yhdysvalloissa Kentucky State Universityssä.

Yingluck on naimisissa Anusorn Amornchatin kanssa, ja heillä on yksi poika.

Ura yritysmaailmassa
--------------------

Yingluck työskenteli aluksi Thaksinin omistamassa Shinawatra Directories -yhtiössä ennen kuin hänestä tuli niin ikään Thaksinin omistaman Advanced Info Servicen (AIS) toimitusjohtaja 2002. Vuonna 2005 AIS myytiin singaporelaiselle Temasek Holdings -yhtiölle 73 miljardilla bahtilla. Yingluck, joka itse hyötyi kaupasta 985 miljoonalla bahtilla, erosi pian myynnin jälkeen 2006. Yingluckin saama voitto lisäsi osaltaan Thaksinin vastaisia mielenosoituksia, jotka lopulta johtivat Thaksinin syöksemiseen vallasta.

AIS:n jälkeen Yingluck on toiminut toimitusjohtajana bangkokilaisesa SC Asset -yhtiössä, joka hallinnoi Shinawatra-perheen kiinteistöliiketoimia.

Thaksinin korruptio-oikeudenkäynti 2009–2010
--------------------------------------------

Yingluckia syytettiin avunannosta omaisuuden piilottamiseen Thaksinin oikeusjutun yhteydessä, joka koski Thaksinin poliittisen aseman väärinkäyttöä ja sen takia jäädytettyjä 76 miljardin bahtin varoja. Yingluckin väitettiin ostaneen Thaksinin yhtiön osakkeita ilman, että niistä olisi tosiasiallisesti maksettu käypä hinta. Yingluck kuvasi koko oikeudenkäyntiä Shinawatran perheeseen kohdistuvaksi poliittiseksi vainoksi.

Vuoden 2011 parlamenttivaalit
-----------------------------

### Ehdokkuus

Oppositiossa oleva Pheu Thai -puolue valitsi Yingluckin puolueen pääehdokkaaksi vuoden 2011 vaaleihin. Maanpaossa elävä Thaksin on kuvaillut Yingluckia omaksi kloonikseen. Thaksin on myös todennut, että Yingluck voi tehdä päätöksiä Thaksinin sijasta. Thaksin, jota pidetään Pheu Thain tosiasiallisena johtajana, on kuitenkin kiistänyt Yingluckin olevan hänen sätkynukkensa.

Yingluckin valinta ehdokkaaksi kirvoitti teräviä kommentteja poliittisilta vastustajilta. Istuva pääministeri Abhisit Vejjajiva sanoi, että Yingluckin olisi hankala hallita maata pääministerinä, koska hänen pitäisi aina ennen päätöksentekoa odottaa ulkomaanpuhelua. Bhumjaithai-puolueen tiedottaja piti Yingluckin valintaa puolestaan Thaksinin poliittisen pelin viimeisenä valttikorttina. PAD:n tiedottaja puolestaan ennusti, Thaimaan levottomuuksien jatkuvan, jos Yingluck valittaisiin pääministeriksi.

### Vaalivoitto

Yingluckin johtamana Pheu Thai sai vaaleissa murskavoiton. Hänen johdollaan Pheu Thai aloitti hallitustunnustelut pienien puolueiden kanssa jo vaali-iltana. Politiikan tutkijoiden mukaan Yingluckin suurimmat ongelmat tulevat olemaan maan talous ja Thaksinin armahduskysymys, sillä demokraatit ja heitä lähellä oleva keltapaitojen PAD-liike vastustavat jyrkästi Thaksinin armahdusta.

Lähteet
-------

1. 1 2 3  Sister of Fugitive Ex-Premier Thaksin Chosen as Leader of Opposition Party *Bloomberg.com*.  13.5.2010. Viitattu 3.7.2011. (englanniksi)
2. 1 2  Thaimaa saamassa ensimmäisen naispääministerin *Helsingin Sanomat*.  3.7.2011.  Arkistoitu 7.7.2011. Viitattu 4.7.2011.
3. ↑  King endorses Yingluck as PM *Bangkok Post*.  9.8.2011. Viitattu 9.8.2011. (englanniksi)
4. ↑  Thaksinin sisko äänestettiin Thaimaan pääministeriksi *Helsingin Sanomat*.  5.8.2011.  Arkistoitu 22.2.2014. Viitattu 5.8.2011.
5. ↑  King endorses parliament dissolution.  *Bangkok Post*, 9.12.2013. Artikkelin verkkoversio.  (englanniksi)
6. ↑  Thaimaalle pikavauhtia uusi pääministeri *Turun Sanomat*.  7.5.2014.  Arkistoitu 16.1.2015. Viitattu 8.5.2014.
7. 1 2 3 4 5 6  Yingluck takes centre stage *Bangkok Post*.  17.4.2011. Viitattu 3.7.2011. (englanniksi)
8. ↑  Special Report: Thaksin´s 76 bn THB asset seizure case *National News Bureau of Thailand*.  10.2.2010.  Arkistoitu 3.7.2011. Viitattu 3.7.2011. (englanniksi)
9. ↑  Thaksin assets case verdict due in January *The Nation*.  21.12.2009. Viitattu 3.7.2011. (englanniksi)[vanhentunut linkki]
10. 1 2  Talks on next coalition begin *Bangkok Post*.  4.7.2011. Viitattu 4.7.2011. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat
* Alankomaat

 |

 |